Kruna wilangan inggih punika, kruna sané nyihnahang akéh arta brana utawi akidik papupulan barang, sahananing maurip wiadin laksana pakaryan, manut soroh nyané rumasuk wewangsan. Kruna wilangan punika kabinayang dados manutin rupa miwah pawiguna inucap.

Soroh
Puniki kruna wilangan sané manutin pawiguna ipun kakepah dados nem inggih punika:

Kruna wilangan undagan
Kruna wilangan undagan utawi ketékan, kaanggén mabacakan kala utawi barang. Minakadi: sa, dua, telu, papat, lima, enem, pitu, kutus, sia, dasa, miwah selanturipun.

Kruna wilangan gebogan
Kruna wilangan gebogan, kruna wilangan sané madué aran niri-niri utawi carané ngucapang masiosan tur sampun ketah pisan kaanggén. Kruna wilangan puniki ketah ipun kaucapang nganggé lengkara, nentén wilangan ipun. Sané ngaranjing ring kruna wilangan gebogan luiré :
35 wastanipun pesasur
45 wastanipun setiman
50 wastanipun séket
75 wastanipun telung benang
100 wastanipun satus
150 wastanipun karobelah
175 wastanipun lebak
miwah sané siosan

Kruna wilangan pahan
Kruna wilangan pahan puniki boya kasurat antuk angka, sakéwanten kasurat nganggé aksara. Sané ngranjing ring kruna wilangan pahan luiré :
Apahempatan utawi aprapat
Atenga
Atugel
Apahteluan utawi apahtiga
miwah sané lianan

Kruna wilangan tan janten
Kruna wilangan tan janten puniki akéh nyané nenten janten utawi nénten keni antuk ngawilangin akéh nyané. Ketah ipun kasurat nganggé kruna utawi aksara. Sané ngranjing ring kruna wilangan tan janten punki luir ipun :
Abedik : Nasiné di payuké masisa tuah abedik.
Begeh : Saudagar baasé begeh maan ngadep baas di Peken
Liu : Panakné luas ngaku liu ngabe pipis
Aketek : Uyahé enu di calungé tuah aketek.
Ombeh : Ombeh mabiayagan lengisé uli di paon.
Agetul : Agetul tusing enu lengisé di botolé.
Adésa : Ajaka adésa anaké démonstrasi di lapangan puputan.
Akikit : Akikit tusing dadi idih gelahné.
Abanjar : Ajaka abamjar anake nulungin ia mamula padi di carik.
Apaso : Lawar apaso isinina kuah.

Kruna wilangan panta wilangan
Sané ngranjing ring kruna wilangan panta wilangan, inggih punika :
Ékan
Dasan
Tus
Peon
Laksan
Keten/keti
Yuta
Bara
Ingel
Bengong

Kruna wilangan pepasten wilangan
Kruna wilangan puniki akéh ipun sampun pasti. Ketah ipun kruna wilangan puniki karahinin antuk kruna-kruna sané wénten pakilitan ipun ring kruna wilangan soang-soang. Sané ngranjing ring kruna wilangan pepasten wilangan, luiré:
Aakit; Sampi aakit
Aukud; Bébék aukud
Abidang; Tikeh abidang
Apasang; Sandal apasang
Abungkul; Taluh abungkul
Amuncuk; Busung amuncuk
Akropak; Wayang akropak
Acakep; Lontar acakep
Ajumput; Nasi ajumput
Akatih; Tiing akatih
miwah sané lianan

Rupa
Lian raos saking kruna wilangan prasida kaambil saking genah nyané kaanggén, tata cara ngambil nyané, piranti sané kaanggén, miwah satuan sané kaanggén. Ring panganggéan punika ketah kawewehin aksara a ring ajeng nyané, kawewehin ring ungkur wilangan sekadi panta wilangan.

Wilangan tan kasikiang
Wilangan puniki nénten ja kasikiang sareng kruna sané kaanggén ngabacak, menawi ri kala aksara a ipun kaicalang tan dados maartos kruna wilangan utawi wantah dados kruna aran kemantén. Luiré:
A barung = gong, gambelan
A bungkul = taluh, nyuh
A bidang = kamen, don
A bulih = baas, biu
A akit = sampi, kebo
A cédok = yéh
A ceeng = baas
A cangkir = téh, kopi
A cutak = tanah, carik, tegal
A cekel = gonda, jukut, kangkung
A katih = tebu, tiing, tali, bungkung
A kélan = tipat
A kétélan = yeh, lengis, ubad
A kilo = baas, bé, kopi, cengkéh, bawang
A pacraken = tanah
A puun = punyan kayu, punyan nangka
A tukel = benang
A tebih = saang, busung
A gebeh = yeh
A sopan = nasi
A sinduk = nasi
A puhu = baas
A tala = umah nyawan, umah tabuan
A tanding = banten, lawar, canang
A soroh = banten
A gulung = tikeh, bedég
A pakpakan basé = galah, kala
A menangan = kala pelalianan
A lusin = buku

Sikian wilangan
Wilangan puniki kasikiang antuk aksara a sareng kruna sané kaanggén ngabacak, menawi ri kala aksara a ipun kaicalang tan dados maartos kruna wilangan utawi wantah dados kruna aran kemantén. Luiré:
Akatih : potlot,bungkung,tiing,lidi,sate,plpen.
Abungkul : taluh,nyuh,nangka,duren,sumangka,gedang.
Ajuring : sumaga,sumangka,duren.
Atala : nyawan
Atebih : sumangka,tiing,gedang,bata,carik.
Atukel : benang
Aukud : siap,jaran,sampi,kambing,kedis,bébék.
Aijas : biu
Aijeng : biu,salak
Apunduh : méméri,bébék,siap.
Apasang : sepatu,sandal,sumpel.
Arangsukan : panganggo
Alempir : kertas
Abidang : kertas,kamben,saput,don basé.
Aplupuh : tanem-taneman
Acutak : carik,tegal
Akecoran : yeh
Apapah : don bi,don nyuh,don jaka
Apuun : punyan nyuh,punyan poh, gedang,nyambu.
Arence : ceroring,kepundung,buni,buluan
Akelan : tipat
Atanding : lawar,banten,sate
Abatu : duren,nangka
Apakpakan base : galah,makelone
Awai,abulan,atiban : dina
Acengkang,alangkat,améter,adepe : benang,papan
Arirang : saput,kamben
Arontong : baas,ketan,injin,jijih,jagung
Acluki : arak, tuak, brem
Aberuk,ajun : yeh
Apacek : dara,kukur,titiran
Akit : kebo,sampi
Abarung : gong
Abada : sampi,méméri,bébék,kambing
Abulih : biu,jagung
Alingseh : punyan tiing,tebu,biu,isen.
Apinceran : roda

Aran wilangan
Ring basa Bali aran wilangan tan ja kapastika pateh sekadi wilangan petékan ipun, wénten wilangan-wilangan sané kaaranin mabinayan saréng ketah petékan ipun, luiré:

Éka : 1
Lelima : 5
Adasa : 10
Solas : 11
Roras : 12
Telulas : 13
Limolas : 15
Setiman : 45
Seket : 50
Telung benang : 75
Satus : 100
Karobelah : 150
Satak : 200
Telung atus : 300
Duang dasa : 20
Selikur : 21
Dua likur : 22
Selae : 25
Sanga likur : 29
Telung dasa : 30
Pasasur : 35
Samas : 400
Limang atus : 500
Telung atak : 600
Domas : 800
Sanga atus : 900
Siu : 1000
Nem bangsit : 1200
Pitung bangsit : 1400
Sepaa : 1600
Sepaa satus : 1700
Lebak sepaa : 1775
Sia bangsit : 1800
Duang tali : 2.000
Alaksa : 10.000
Aketi : 100.000
Ayuta : 1.000.000

Wastan Sasih
Pawastaan sasih antuk petékan punika prasida kasiosang antuk pawastaan liyanan minakadi:
Kasa : sasih 1
Karo : sasih 2
Katiga : sasih 3
Kapat : sasih 4
Kalima : sasih 5
Kaenem : sasih 6
Kapitu : sasih 7
Kawolu : sasih 8
Kasanga : sasih 9
Kadasa : sasih 10
Kadesta : sasih 11
Kasada : sasih 12

Pustaka